Ран Босилек
Бягай, синко, да бягаме

chitanka.info

Баща и син карали да продават магаре на пазара. Срещнал ги селянин и казал:

— Гледай колко глупав човек! Магарето без товар, а той и момчето му ходят пеш.

Бащата качил момчето на магарето.

Срещнали ги две жени и рекли:

— Това момче не жали баща си. Качило се на магарето, а той ходи пеш.

Като поотминали, бащата свалил момчето. Качил се той. Срещнали ги три моми и рекли:

— Тоя баща язди, а момчето му едвам се влачи от умора.

Бащата покачил и момчето на магарето.

Срещнал ги старец и попитал:

— Това магаре ваше ли е?

— Наше — отговорил бащата.

— Като гледа човек как го измъчвате, никога няма да помисли, че е ваше. Сега, както се е уморило добичето, вие трябва да го носите, а не то да мъкне двама ви.

Бащата и синът слезли от магарето. Вързали му краката. Прекарали под въжето прът и понесли магарето на рамо.

Стигнали до един мост. Отдолу течала дълбока река. Магарето се уплашило от водата. Тъкмо когато минавали моста, то се разшавало, скъсало връвта и паднало в реката. Удавило се.

Бащата погледнал, погледнал, па казал:

— Бягай, синко, да бягаме, доде не е казал някой да се хвърлим и ние при магарето!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.